般費想加人工 要同福仔睇齊
2024年05月18日 20:01
東網電視
更多新聞短片
般奴費南迪斯現時周薪為24萬鎊。(Getty Images)
根據英國傳媒《Manchester World》爆料，曼聯隊長般奴費南迪斯早前暗示，唔排除今夏離隊可能性，但其後又聲稱唔會主動要求轉會，可能係為傾續約增添籌碼，希望獲得同拉舒福特睇齊嘅人工，成為隊內最高薪球員之一。
據悉般費仲未同會方傾續約，消息人士指呢位29歲葡萄牙國腳希望獲得一份長約，並認為以佢嘅比賽態度，擔任隊長工作，以及效力曼聯以來嘅表現，都應該獲得加薪，起碼要同拉舒福特睇齊。「福仔」現時周薪達32.5萬鎊(約321萬港元)，至於般費只有24萬鎊(約237萬港元)，論對於紅魔鬼嘅貢獻及表現穩定性，般費人工被低估。
由於華拉尼、安東尼馬迪爾、卡斯米路等高薪球員好可能今夏一齊離隊，曼聯可以騰出唔少薪酬空間，般奴費南迪斯正好可以把握機會要求加人工。